Myrkkykeisoon ei pidä koskea ollenkaan.

Luonnosta ei pidä kerätä maljakkoon kasveja, joita ei tunne. Ruotsalainen Dalarnas Tidning varoittaa pelottavan kasvin leviämisestä Ruotsiin. Kasvin myrkky voi tappaa 15 minuutissa. Piha ja mökki -lehden mukaan kasvi esiintyy myös Suomen metsissä.

Myrkkykeiso (Cicuta virosa) muistuttaa toista ja paljon vaarattomampaa kasvia. Koiranputki (Anthriscus sylvestris) on samannäköinen.

Myrkkykeiso kuuluu Suomen vaarallisimpiin myrkkykasveihin. Se on aiheuttanut myrkytyksiä eläimille etenkin rantaniityillä. Myrkkykeison vaarallisuutta lisäävät sen yleisyys ja erityisesti se, että lajin voi helposti sekoittaa esimerkiksi koiranputkeen.

HUS:n Myrkytystietokeskuksen mukaan kasvi voi aiheuttaa vakavan myrkytyksen ja jo pienen määrän syöneelle oireita. Jos kasvia on syöty, on heti otettava yhteyttä Myrkytystietokeskukseen puhelinnumeroon 09 471 977.

Koiranputkesta voi tulla ikävä rikkakasvi, jos se leviää liiaksi.

Yllä voit verrata myrkkykeisoa ja koiranputkea keskenään. Liu-uta tai napsauta kuvaa verrataksesi kuvia!

IS kysyi, miten voisi erottaa ulkoisesti toisiaan muistuttavat kasvit ja välttää vaarat.

– Koiranputki kasvaa esimerkiksi umpeen kasvavilla peloilla ja niityillä, luontokartoittaja, biologi Susanna Pimenoff kertoo Ilta-Sanomille.

Koiranputkeen voi siis törmätä koiraa ulkoilutettaessa helposti kaupunkiympäristössäkin.

– Myrkkykeiso taas kasvaa veden rajassa, ojissa ja rannoilla, hän sanoo.

Hän kehottaa varovaisuuteen.

– Jos et tiedä, kumpi kasvi on kyseessä, älä koske kasviin olleenkaan, Susanna Pimenoff neuvoo.

Suomen Luonnonsuojeluliiton sivuilla parhaaksi tunnusmerkiksi kerrotaan nimenomaan kasvupaikka. Kasvit voi erottaa myös lehdistä: Myrkkykeison lehtiliuskat ovat leveät ja sahalaitaiset. Koiranputken lehdet ovat hennommat ja parilehdykkäiset.

Ruotsissa varoitetaan

Ruotsissa biologit varoittavat kaikkia luonnossa liikkujia.

Myrkkykeison myrkky tuoksuu viattomasti porkkanalle. Viattoman näköinen kasvi voi silti aiheuttaa vakavaa haittaa, kuten kouristuksia tai jopa kuoleman. Jo pienen määrän syöminen voi aiheuttaa oireita.

Myrkkykeison aiheuttamaa myrkytystä hoidetaan Henriettas Herbal -sivuston mukaan tyhjentämällä potilaan mahalaukku. Kasvi sisältää kikutoksiinia. Myrkkykeison myrkkyyn ei tunneta varsinaista vastalääkettä.

Korjaus 21.3. kello 13.10: Muutettu otsikkoa ja sisältöä - myrkkykeiso levisi Ruotsiin, Suomessa kasvia esiintyy.

Päivitys: Lisätty tietoa lehtien eroavaisuuksista.